ตระกูล “เจียรวนนท์” โดนดีเข้าจนได้! คนร้ายลอบยกตู้เซฟกวาดทรัพย์ร่วม 10 ล้าน
เกิดเหตุคนร้ายลอบยกตู้เซฟบ้าน "นางอังคณา เจียรวนนท์" ซึ่งเป็นญาติของ “นายธนินทร์ เจียรวนนท์” หรือเจ้าสัวซีพี เมื่อวันที่ 3 ม.ค. 59 โดยคนร้ายกวาดทรัพย์สินไปร่วม 10 ลบ.
6 ม.ค. 2559

ผู้สื่อข่าวรายงานว่า ช่วงค่ำของวันที่ 3 มกราคมที่ผ่านมามีคนร้ายเข้าไปลักทรัพย์ที่บ้านของ นางอังคณา เจียรวนนท์ ซึ่งเป็นญาติของ นายธนินทร์ เจียรวนนท์ หรือเจ้าสัวซีพี เหตุเกิดที่บ้านเลขที่ 45 ซอยทองหล่อ 25 เขตวัฒนา ทั้งนี้ นางอังคณา เจ้าของบ้าน เดินทางไปต่างประเทศตั้งแต่วันที่ 31 ธันวาคม 2558 ถึงวันที่ 10 มกราคม 2559 ดังนั้นจึงให้ นายสารัชต์ รัตนสภรณ์ บุตรเขยเข้าแจ้งความแทน
สำหรับความเสียหายที่เกิดขึ้น พบว่าตู้เซฟนิรภัยขนาดเท่าตู้ไมโครเวฟ ถูกคนร้ายยกหายไป ซึ่งข้างในนั้นมีเครื่องเพชรและทองรูปพรรณหลายอย่าง ขณะเดียวกันกระเป๋าและรองเท้าหนังแบรนด์เนมจากต่างประเทศที่อยู่ใกล้ๆ กัน ก็ถูกขโมยไปด้วย รวมมูลค่าความเสียหายประมาณ 10 ล้านบาท ทว่ากลับไม่พบร่องรอยงัดแงะหรือรื้อค้นแต่อย่างใด
อย่างไรก็ดี จากการสอบสวนพบว่า แม่บ้านเห็นทรัพย์สินครั้งสุดท้ายวันที่ 31 ธันวาคม ก่อนจะหายไปในช่วงเช้าวันที่ 3 มกราคม อีกทั้งก่อนหน้านี้ยังมีแม่บ้านที่เคยทำงาน แต่ถูกไล่ออกไปเนื่องจากชอบขโมยของ ซึ่งทางตำรวจจะรอให้นางอังคณากลับมาถึงประเทศไทยในวันที่ 10 มกราคมนี้ เพื่อสอบปากคำอย่างละเอียดอีกครั้ง
อนึ่ง นางอังคณา เป็นภรรยาของนายพงษ์เทพ เจียรวนนท์ รองประธานกรรมการบริหารซีพี ซึ่งเป็นญาติของนายธนินทร์